Boewe kook kos, besteel bejaarde voordat hulle vlug(Foto: Maroela Media) ŉ Bejaarde man is vandeesweek in sy huis op ŉ plaas naby Maclear in die Oos-Kaap oorval, vasgebind, aangerand en beroof. Die booswigte het boonop vir hulself kosgemaak en geëet voordat hulle met die 74-jarige man se Mahindra-bakkie van die toneel gevlug het. Kapt. Ursula Roelofse, polisiewoordvoerder, sê die man se seun het Donderdag omstreeks 09:00 na sy pa, wat alleen woon, se huis gegaan om te kyk of alles in orde is. Daar is toe vasgestel dat die aanvallers die vorige aand toegang tot die huis verkry het nadat hulle die voordeur oopgebreek het. “Hulle het die bejaarde man vasgebind en hom aangerand. Hy het etlike brandwonde aan sy bolyf gehad. “Die verdagtes het geld geëis. Hulle het kos gekook, dit geëet en die volgende oggend met ŉ Mahindra-bakkie gevlug wat in die motorhuis gestaan het. Geen geld is gesteel nie.” Roelofse sê geen vuurwapens is tydens die voorval gebruik nie. Die voertuig is later verlate en verbrand in Tsitsana in Katkop-omgewing opgespoor. Die man is na ŉ dokter geneem, behandel en ontslaan. Die polisie ondersoek die voorval. Niemand is in dié stadium al in hegtenis geneem nie.